b"\n_START_ARTICLE_\nDen\xc3\xads Fonvizin\n_START_SECTION_\nBiografia\n_START_PARAGRAPH_\nDescendent d'una noble fam\xc3\xadlia d'ascend\xc3\xa8ncia liv\xc3\xb2nia-alemanya, va cursar estudis al seminari de nobles i despr\xc3\xa9s a la Universitat de Moscou; va treballar com a traductor en la Cancelleria d'Afers Exteriors, on va fer una bona carrera diplom\xc3\xa0tica al servei del comte Nikita Panin, un dels nobles m\xc3\xa9s importants durant el regnat de Caterina II de R\xc3\xbassia. En 1773 els seus serveis van ser recompensats amb l'adjudicaci\xc3\xb3 de diverses finques, inclosos 1180 serfs camperols. El matrimoni amb una acabalada v\xc3\xaddua va acabar a m\xc3\xa9s amb els seus problemes econ\xc3\xb2mics. A causa de la protecci\xc3\xb3 de Panin, Fonvizin va poder escriure obres de teatre cr\xc3\xadtiques sense por de ser detingut i, a la fi de la d\xc3\xa8cada del 1760, va escriure la primera de les seves dues famoses com\xc3\xa8dies, El brigadier (en rus: \xd0\x91\xd1\x80\xd0\xb8\xd0\xb3\xd0\xb0\xd0\xb4\xd0\xbd\xd1\x8b\xd0\xb9)_NEWLINE_Des de jove va mantenir estret contacte amb els ambients literaris de la capital i va freq\xc3\xbcentar la companyia de Mikha\xc3\xafl Kher\xc3\xa0skov, Ippolit Bogdan\xc3\xb3vitx, Gavri\xc3\xafl Derjavin i I\xc3\xa0kov Kniaj\xc3\xadn i es va interessar vivament pel teatre. Les seves activitats liter\xc3\xa0ries i p\xc3\xbabliques i la morda\xc3\xa7 s\xc3\xa0tira de les seves obres van molestar l'emperadriu Caterina, que el va trobar massa independent, gaireb\xc3\xa9 subversiu. Les seves publicacions van ser prohibides i l'amargat escriptor va buscar consol en els viatges i en la religi\xc3\xb3._NEWLINE_En 1777 va viatjar a Fran\xc3\xa7a, on va con\xc3\xa8ixer a l'enciclopedista D'Alembert, a Marmontel i d'altres destacats escriptors francesos. Retirat del servei actiu en 1782, va viatjar en nombroses ocasions a Fran\xc3\xa7a, It\xc3\xa0lia i \xc3\x80ustria. Va morir despr\xc3\xa9s d'un atac d'hemiplegia i est\xc3\xa0 enterrat al cementiri del Monestir d'Alexandre Nevski, a Sant Petersburg.\n_START_SECTION_\nObres i influ\xc3\xa8ncia\n_START_PARAGRAPH_\nLa reputaci\xc3\xb3 de Fonvizin es basa gaireb\xc3\xa9 completament en les seves dues com\xc3\xa8dies, que s\xc3\xb3n sense cap dubte les obres m\xc3\xa9s populars de R\xc3\xbassia abans de l'obra d'Aleksandr Griboi\xc3\xa9dov \xd0\x93\xd0\xbe\xd1\x80\xd0\xb5 \xd0\xbe\xd1\x82 \xd1\x83\xd0\xbc\xd0\xb0, transcrit Gore ot uma. Totes dues estan en prosa i s'adhereixen als c\xc3\xa0nons de la com\xc3\xa8dia cl\xc3\xa0ssica. El model principal de Fonvizin, per\xc3\xb2, no era Moli\xc3\xa8re, sin\xc3\xb3 el gran dramaturg dan\xc3\xa8s Ludvig Holberg, que va llegir en alemany, i algunes de les obres del qual havia tradu\xc3\xaft._NEWLINE_Les dues com\xc3\xa8dies s\xc3\xb3n obres de s\xc3\xa0tira social amb els eixos definits per polvoritzar. El brigadier \xc3\xa9s una s\xc3\xa0tira contra la moda de la semi-educaci\xc3\xb3 francesa dels petits-ma\xc3\xaetres  (la francof\xc3\xadlia dels russos afrancesats). Est\xc3\xa0 plena de diversi\xc3\xb3 excel\xc2\xb7lent i, tot i que menys seriosa que el El menor (en rus: \xd0\x9d\xd0\xb5\xd0\xb4\xd0\xbe\xd1\x80\xd0\xbe\xd1\x81\xd0\xbb\xd1\x8c, transcrit Nedorosl, est\xc3\xa0 millor constru\xc3\xafda. Per\xc3\xb2 El menor, tot i que imperfecta en construcci\xc3\xb3 dram\xc3\xa0tica, \xc3\xa9s un treball m\xc3\xa9s notable i justament considerat com l'obra mestra de Fonvizin._NEWLINE_El punt de la s\xc3\xa0tira a El menor es dirigeix contra la cruesa brutal i egoista i la barb\xc3\xa0rie de la noblesa rural sense educaci\xc3\xb3. El personatge central, Mitrofanuixka, \xc3\xa9s el tipus consumat d'egoisme vulgar i brutal, no redimit per una sola caracter\xc3\xadstica humana - fins i tot la seva afectuosa mare no rep res d'ell pel seu patiment. El di\xc3\xa0leg d'aquests personatges viciosos (en contrast amb el llenguatge rebuscat dels amants i els seus oncles virtuosos) \xc3\xa9s fidel a la vida i finament individualitzada; i tots ells s\xc3\xb3n obres mestres de la caracteritzaci\xc3\xb3 - una introducci\xc3\xb3 digna de la gran galeria de retrats de la literatura russa._NEWLINE_Com a prosista va escriure un Tractat sobre les lleis fonamentals de l'Estat, 1782, escrit per a l'hereu del tron; Assaig del diccionari de llengua russa, Prec a la Minerva russa de part dels escriptors russos i, molt especialment, la seva s\xc3\xa0tira social Gram\xc3\xa0tica general cortesana. Tamb\xc3\xa9 s\xc3\xb3n molt apreciats el seu Epistolari, d'excel\xc2\xb7lent estil, i uns apunts autobiogr\xc3\xa0fics, Confessi\xc3\xb3 sincera dels meus actes i pensaments._NEWLINE_Com a mesura de la seva popularitat, diverses expressions de El menor s'han convertit en proverbis, i molts autors (entre els quals Aleksandr Puixkin) citen regularment aquesta obra, o almenys en fan refer\xc3\xa8ncia indirecta en esmentar els noms dels personatges."